Oglasom do bubrega - hoće li prodaja organa biti legalizirana?
Liječnica Amy Friedman predlaže da vlada regulira i financira prodaju ljudskih bubrega koji na ilegalnom tržištu koštaju i do 100 tisuć
Plaćati ljudima kako bi dali svoje bubrege pacijentima koji čekaju transplantaciju je ideja koja u istom trenutku izaziva negativne reakcije. U gotovo svakoj zemlji kupovina organa je protuzakonita. Međutim, budući da se lista čekanja za transplantaciju bubrega povećava, a time i ilegalna prodaja bubrega na crnom tržištu, neki članovi američke medicinske zajednice zatražili su od vlade da počne ljudima plaćati za njihove bubrege. U SAD-u se na listi čekanja za transplantaciju bubrega nalazi 65 tisuća ljudi. Čekajući transplantaciju organa svakodnevno umire 17 Amerikanaca. Amy Friedman je specijalistica za transplantaciju organa u Bolnici Sveučilišta Yale. Ona kaže da je u 52 godine, otkada je izvršena prva transplantacija organa, taj postupak postao vrlo uspješan zahvaljujući razvoju medicinskih tehnika, te izvrsnim lijekovima koji sprječavaju odbacivanje organa. Razlog zašto i dalje postoji nedostatak darovatelja organa je taj što, usprkos svim nastojanjima, mnogi ljudi i dalje nisu uključeni u donorsku mrežu. Također je napredovanje u medicini i automobilskoj sigurnosti dovelo do toga da sve manje mladih ljudi umire, što je zasigurno dobra stvar, no u slučaju darovanja organa osjeća se određeno nazadovanje. "Dok ranije ne bismo uzeli bubreg primjerice 65-godišnje osobe, danas nemamo mnogo izbora. Statistički, bubreg 65-godišnje osobe neće raditi niti tako dobro nakon transplantacije, niti tako dugo kao bubreg 21-godišnjaka" - kaže Amy Friedman. Neki pacijenti, u očaju, plaćaju oglase tražeći darovatelje organa, osobito bubrega, budući da ljudi ne moraju zaista i umrijeti kako bi darovali jedan bubreg. Oglasi nisu protuzakoniti, no potiču etička pitanja zbog toga što daju prednost pacijentima koji su u mogućnosti platiti oglas i tako pronaći darovatelja organa. No ono što je protuzakonito, u gotovo svim zemljama osim u Iranu, je plaćati nekome za njegov bubreg. Ipak, svake godine, stotine pacijenata iz bogatijih zemalja, poput SAD-a i Japana, putuje u siromašnije zemlje, poput Pakistana i Turske, gdje se zakoni strogo ne provode, a ljudi su tako beznadni, da prodaju jedan od svojih bubrega za svega 800 dolara. Amy Friedman je, zajedno sa svojim ocem, dr. Elijem Friedmanom iz Medicinskog centra Sveučilišta New York, nedavno objavila članak u kojem predlažu američkoj vladi da regulira i financira prodaju ljudskih bubrega. Na ilegalnom tržištu ljudi plaćaju bubrege i po 100 tisuća dolara, no samo mali dio tog iznosa ikada dođe do osoba koje su prodale svoj organ. Liječnici smatraju da kada bi vlada donijela zakone o prodaji organa, mogla bi se odrediti standardna i realna cijena. To bi također pružilo najbolju medicinsku zaštitu i darovateljima organa i pacijentima. Friedman obrazlaže ovu tvrdnju riječima: "Stvarnost je da ljudi obolijevaju od AIDS-a, hepatitisa, primaju nezdrave bubrege, iskorištavaju ih. Moramo se pozabaviti, ne samom prodajom organa, već ljudskim ponašanjem koje je u pozadini trgovine organima." Međutim, Francis Delmonico, predsjednik Mreže za darovanje organa, smatra da bi, ako američka vlada ikada odobri prodaju organa, situacija postala još gora, i ironično kaže: "Ako bismo imali uređeno tržište u SAD-u, zašto ne bismo onda i uvozili ljude iz Meksika i Indije? Zašto to ne bismo omogućili i ljudima kojima bi 90 tisuća dolara značilo životnu zaradu? Razmislite o tome iz perspektive međunarodne politike." Dr. Delmonico smatra da bi američka vlada trebala povećati ulaganje u preventivnu zaštitu ljudi, kako oni uopće ne bi dospjeli na listu čekanja za transplantaciju organa. Mnogi pacijenti s dijabetesom su, ističe Delmonico, razvili tu bolest upravo zato što nisu primili dostatnu medicinsku zaštitu kada su bili mlađi. Dosad, niti jedna od vodećih organizacija za transplantaciju organa u SAD-u nije prihvatila ideju plaćanja ljudima za njihove organe. Međutim, ova tema je aktualna i ostaje na popisu tema o kojima će se raspravljati na Svjetskom kongresu o transplantaciji u srpnju ove godine u Bostonu.